“เกศรา”ชี้การลงทุนภาครัฐ-กำไรบจ.-ปันผล ยังเป็นปัจจัย Fund Flow ไหลเข้า
"เกศรา"ชี้การลงทุนภาครัฐ-กำไรบจ.-ปันผล ยังเป็นปัจจัย Fund Flow ไหลเข้า
9 ก.พ. 2560

นางเกศรา มัญชุศรี กรรมการและผู้จัดการ ตลาดหลักทรัพย์แห่งประเทศไทย (ตลท.) เปิดเผยว่า แนวโน้ม Fund Flow ยังไหลเข้าตลาดหุ้นไทย จากปัจจัยพื้นฐานหนุน คือ การเติบโตของเศรษฐกิจ ภาครัฐและภาคเอกชนมีการลงทุนมากขึ้น
บริษัทจดทะเบียนยังมีผลประกอบการดี กำไรสุทธิยังเติบโตเป็นตัวเลข 2 หลัก ซึ่งปัจจัยเหล่านี้จะทำให้ Fund Flow ไหลเข้าประเทศไทย แม้ว่านโยบายของประเทศอื่นๆ อาจจะมีการดึงเงินกลับประเทศบ้าง ซึ่งทำให้ปีนี้อาจยังเห็นมีความผันผวนอยู่
อย่างเดือนม.ค.ที่ผ่านมา นักลงทุนต่างชาติยังเป็นยอดซื้อสุทธิ ซึ่งก็เห็นว่า Fund Flow ยังไหลเข้าทั้งในตราสารหนี้ระยะยาว และในตลาดหุ้น ซึ่งในตลาดหุ้นเป็นเม็ดเงินราว 7,400 ล้านบาท ในส่วนของตลาดหุ้นปัจจุบันถือว่ายังไม่แพง Forward P/E ของ SET อยู่ที่ 14.66 เท่า ซึ่ง Forward P/E เคยขึ้นไป 16.02 เท่า ณ ระดับตอนนี้ยังมีความน่าลงทุน และถ้าดูผลตอบแทนจากเงินปันผลที่ 3.07% เทียบกับเงินฝากแบงก์ 0.6-0.7% ก็ยังดีกว่า ตราบใดที่อัตราดอกเบี้ยอยู่ในระดับต่ำ ความสามารถในการทำกำไรของบริษัทจดทะเบียน (บจ.) ก็ยังดี ก็ยังจะเห็นนักลงทุนเข้ามาลงทุนในตลาดหุ้นสม่ำเสมอ
                